William Lutley Sclater

William Lutley SCLATER (23a de Septembro 1863 – 4a de Julio 1944) estis brita zoologo kaj muzeestro. Li estis la filo de Philip Lutley Sclater kaj nomiĝis laŭ sia patroflanka avo, ankaŭ William Lutley Sclater.

En 1896 li kun sia familio translokiĝis al Kablando, Sudafriko. Tie, Sclater alprenis la postenon de kuratoro ĉe la Sudafrika Muzeo, kies kolektojn li reorganizis kaj translokigis al nova instalaĵo. Dum sia tempo en Sud-Afriko, li daŭrigis siajn sciencajn skribaĵojn, inkluzive de la kompletigo de la verko Flaŭro kaj Faŭno de Sud-Afriko (Flora and Fauna of South Africa). Li ankaŭ kompletigis la kvarvoluman serion La Birdoj de Sud-Afriko (The Birds of South Africa), komencitan de D-ro Arthur Stark; la kvinvoluman Birdoj de Afriko (Birds of Africa), komencitan de Kapitano George Shelley; kaj La Birdoj de Kenja Kolonio kaj la Uganda Protektorato (The Birds of Kenya Colony and the Uganda Protectorate), komencitan de Sir Frederick John Jackson.

Ekde 1906, Sclater vojaĝis kun sia edzino tra Mombasa, Viktoria Lago, Ĥartumo kaj Kairo antaŭ ol reveni al Anglio. Li poste translokiĝis al Colorado Springs, Koloradio, kiu estis fondita de la bofrato de Charlotte, generalo William Jackson Palmer. Palmer havigis al Sclater malgrandan bienon ekster la urbo kaj profesorecon ĉe Colorado College. Tie, li helpis reorganizi la muzeon. Kiam la generalo mortis en 1909, la paro revenis al Anglio.

Sclater estis redaktoro de la pribirda revuo Ibis de 1913 ĝis 1930, redaktoro de The Zoological Record de 1921 ĝis 1937, prezidanto de la Brita Unio de Ornitologoj de 1928 ĝis 1933, kaj sekretario de la Reĝa Geografia Societo de 1931 ĝis 1943. En 1919 kaj 1920, li kaj lia edzino vojaĝis ĉirkaŭ la mondo.

Kategorio:Britaj zoologoj